Merlin (film z roku 1998)

Merlin je dvojdielny film, vyrobený v koprodukcii USA a Británie, z roku 1998. Ságu o kráľovi Artušovi rozpráva z pohľadu známeho čarodejníka britskej mytológie. Nakrúcal sa na originálnych miestach vo Walese. Režíroval ho Steve Barron, hlavnej úlohy sa zhostil Sam Neill.
Dej.
Kráľovnej Mab, temnej kráľovnej starých obyčajov, robí starosti šírenie kresťanstva, keďže jej moc a existencia je viazaná na ľudskú vieru. Preto použije svoju moc, aby jedna mladá žena otehotnela a jej dieťa priviedlo smrteľníkov späť k starým obyčajom.
V dome v lese sa narodí chlapec menom Merlin. Jeho matka zomrie pri pôrode a tak ho vychová jeho stará mama Ambrozia. Ale keď má chlapec 18, zjaví sa Mab a žiada, aby sa Merlin odteraz učil za čarodejníka. Spolu s pomocníkom, škriatkom Frikom, začína Mab učiť Merlina všetko, čo má ako čarodejník vedieť. 
Mladého muža však tajne zaujíma iba jedno: láska k Nimue, peknému dievčaťu, ktorému raz zachránil život. Jedného dňa sa dozvie, že Mab nechala zomrieť jeho milovanú starú mamu Ambroziu a plní hnevu sa od nej odvracia. Prisahá, že nikdy svoju moc nepoužite, jedine ak proti Mab a jej prisluhovačom.
Medzitým v krajine plynú roky, kráľ za kráľom padá, len aby uvoľnil miesto ďalšiemu, ešte väčšiemu tyranovi. Tak sa na trón dostane krutý lord Vortigern. Ten chce na jednom kopci postaviť svoj hrad, ale stavba sa stále zrúti. Trikom sa kráľovnej Mab podarí presvedčiť krutého panovníka, že Merlin a hlavne jeho moc mu pomôžu – totiž ak zmieša jeho krv s maltou. Stavba tak vydrží a už sa nikdy nezrúti.
Merlin je však bystrý a Vortigerna presvedčí o tom, že ako živý mu viac poslúži a dá sa teda do jeho služieb čoby čarodejník a veštec. Prichádza zima a pred hranicami ríše stojí na čele armády Uther Pendragon, stúpenec kresťanstva. Merlin oba tábory presvedčí, aby napriek všetkým tradíciám bojovali v zime. Pritom dúfa, že Uther je lepší človek a že bude aj lepším kráľom. Tento plán by možno vyšiel, nebyť Mab a jej intríg. Vortigerna presvedčí o tom, že ak obetuje Nimoe dcéru jeho vazala, drakovi, boj vyhrá. Tým donúti Merlina, aby po prvýkrát po rokoch použil svoju čarovnú moc. Dokáže Nimoe zachrániť život, no jej tvár je popálená dračím ohňom. Nimoe sa utiahne do kláštora na legendárnom ostrove Avalon. Merlin je sklamaný, nečakane mu však ponúkne pomoc sestra kráľovnej Mab, Jazerná pani. Daruje mu magický meč Excalibur, s pomocou ktorého Vortigerna utopí v mrazivých vodách zamrznutej rieky, na ktorej sa má konať boj, a tým dopomôže Utherovi k získaniu trónu.
Práve keď si Merlin myslí, že našiel toho správneho muža pre kráľovský trón, začnú boje odznova. Kráľ Uther sa zaľúbil do Igrainy, manželky jeho spojenca, vojvodu z Cornwallu, a dychtivo po nej túži. Aby zabránil ďalšiemu krviprelievaniu, privolí Merlin, že Uthera pomocou kúzla dostane do spálne lady Igrainy. Predpovedá, že sa z tohto spojenia narodí chlapec menom Artuš. Okrem toho Merlin Utherovi vezme Excalibur a uzavrie ho do skaly, kde má čakať na dobrého a spravodlivého panovníka zosobneného Artušom.
Merlin už viac nechce podstupovať riziko a stará sa výlučne o výchovu a vzdelanie budúceho kráľa Artuša. Jedného dňa ho dostihne správa, že Uther, ktorý sa medzičasom pomiatol, spáchal samovraždu. Nastal čas, aby Artuš vytiahol meč z kameňa a ujal sa svojho legitímneho miesta na tróne. 
Teraz sa Merlin mohol stiahnuť a žiť pokojne v jaskyni spolu s Nimue, ktorej tvár kúzlami vyliečila Mab. Tá má však v rukáve ešte niekoľko intríg. Rôznymi fintami docieli, že Artuš splodí syna so svojou nevlastnou sestrou Morganou. Chlapec sa volá Mordred a má tak právoplatný nárok na trón. Tým, že mu to neustále pripomína jeho matka, dychtiaca po moci, a „teta“ Mab, vyrastá z neho krutý zloduch. 
Mordred, ktorý pomocou čarov predčasne dospel, rozsieva v Artušovom kráľovstve a na hrade Kamelot nepokoj a dochádza k vojne, v ktorej obaja – Artuš i Mordred – umierajú.
Merlin opustí magickú jaskyňu, čím ju „vďaka“ kúzlu Mab navždy uzavrie, takže už nikdy neuvidí svoju Nimue, sa už môže len pozerať, ako Artuš umiera. Unavený zo všetkých tých intríg, odovzdá Merlin Excalibur späť Jazernej pani a vyzbrojí sa na posledný boj s Mab. Pritom ho podporujú rytieri okrúhleho stola, ktorí prežili, keďže chcú pomstiť smrť svojho kráľa a pomáha mu aj Frik, ktorý vymenil strany potom, čo Mab zabila jeho lásku Morganu.
Po dramatickom súboji magických síl sa Merlin rozhodne na Mab zabudnúť. Ľudia ho napodobnia a tým Mab, ktorá svoju nádej na vlastné pretrvanie vo viere ľudí vložila do Merlina, zahynie presne ako bohovia, ktorí stratili svoj význam. 
O mnoho rokov neskôr je Merlin už len starcom, jeho moc takmer vyprchala a na chlieb si zarába ako rozprávač príbehov. Jedného dňa, keď práve Merlin rozpráva svoj životný príbeh, ho navštívi Frik. Oznámi mu, že našiel Nimue, ktorá na Merlina stále čaká. Magická bariéra kráľovnej Mab zanikla, keď sa ona pominula a Nimue bola oslobodená. Merlin sa okamžite vydáva na cestu.
Keď k nej príde, spotrebuje posledný zvyšok svojich magických schopností, aby omladil Nimue i seba a tým vrátil späť tie roky, ktoré im ukradli.
Ceny &amp; nominácie.
Ceny.
"Merlin" získal 4 ceny Emmy:
Nominácie.
"Merlin" bol na cenu Emmy nominovaný celkovo v 11 kategóriách:
Pokračovanie.
V dvojdielnom pokračovaní sa Sam Neill znova zhostil roly Merlina. Ale v tomto filme, ktorý sa napr. niekde mylne považuje za pokračovanie filmu Merlin (to naznačuje napr. nemecký preklad názvu ako Merlin 2 – posledný čarodejník), predstavuje známy čarodejník len malú úlohu a neskôr ho zabijú v boji. Originálny názov je "Merlin's Apprentice" (teda Merlinov učeň, takto je film preložený aj do slovenčiny). Hlavnú úlohu totiž hrá mladý čarodejnícky učeň Jack.
Obsahovo takisto v tomto „pokračovaní“ nenájdete takmer žiadne odkazy na prvú minisériu a preto je možné ho považovať za samostatný príbeh.